荅黎士曹黎生前適越後之楚
作者：皎然
朝代：唐

paragraphs: 楚木紛如麻，高松自孤直。
願得苦寒枝，與君比顏色。
故鄉眇天末，羇旅滄江隅。
委質在忠信，苦心無變渝。
何繇表名義，贈君金轆轤。
何以美知才，投我懸黎珠。
遽爲千里別，南風思越絕。
愛君隨海鷗，倚櫂宿沙月。
不栖惡木上，肯蹈巴蛇穴。
一上蕭然峰，擬蹤幽人轍。
晨興獨西望，郢水期泝沿。
夜到洞庭月，秋經雲夢天。
黎生知吾道，此地不潸然。
欲寄楚人住，學拏漁子船。
奈何北風至，攪我窗中弦。
遊子動歸思，江蘺亦綿綿。
篋中封禪書，欲獻無由緣。
豈乏晨風翼，翻飛到日邊。